b'\n_START_ARTICLE_\nChristiansfjeld festning\n_START_PARAGRAPH_\nChristiansfjeld festning ved \xc3\x98verleiret i Elverum ble anlagt i 1683 av feltmarskalk Gustav Wilhelm Wedel Jarlsberg under navnet Hammersberg skanse. Under kong Christian 5. s bes\xc3\xb8k 14. juni 1685 fikk festningen navnet Christiansfjeld._NEWLINE_I dag preges omr\xc3\xa5det av ruiner, samt et stort vannt\xc3\xa5rn som forsyner Elverum sentrum med vann.\n_START_SECTION_\nHistorie\n_START_PARAGRAPH_\nFestningen ble anlagt p\xc3\xa5 en h\xc3\xb8yde p\xc3\xa5 \xc3\xb8stsiden av Glomma som en av flere forsvarsanlegg i \xc2\xabGlommalinjen\xc2\xbb som skulle beskytte veien til Hedemarken mot svenske angrep. De n\xc3\xa6rmeste andre var Grindalsskansen p\xc3\xa5 andre siden av Glomma og Terningen skanse noe lenger mot vest. Befestningen ble fra begynnelsen kalt Hammersberg. Da kong Christian 5. inspiserte anlegget 14. juni 1685, ga han festningen navnet Christiansfjeld etter seg selv. I \xc3\xa5rene som fulgte ble det gjort omfattende utbygging og forbedringer. I 1709 ble anlegget utvidet med en ytre mur med et kanont\xc3\xa5rn. Utenfor selve festningen ble det i 1683 ryddet et omr\xc3\xa5de tilsvarende festningens skuddfelt. I dette omr\xc3\xa5det fikk soldater og underoffiserer tillatelse til \xc3\xa5 bygge seg boliger. Dette ble opprinnelsen til tettstedet Leiret som i dag utgj\xc3\xb8r en stor del av Elverum sentrum. Denne bebyggelsen var delt i s\xc3\xb8ndre og nordre Leir som l\xc3\xa5 p\xc3\xa5 hver sin side av festningen. I festningens velmaktsdager var Grundset marked lagt til nordre Leir._NEWLINE_Ved kgl. resolusjon av 13. juli 1742 ble Basmo og Christiansfjeld besluttet nedlagt, og festningen ble demontert. Inventar, brukbare bygningsdeler og til og med bygninger ble solgt p\xc3\xa5 auksjon i 1745, og festningen var offisielt nedlagt._NEWLINE_I 1811 ble det igjen bestemt at festningen skulle settes i stand og f\xc3\xa5 en garnison p\xc3\xa5 30 menige, 3 korporaler og 1 premierl\xc3\xb8ytnant. I \xc3\xa5rene som fulgte frem mot 1814, ble det nedlagt et omfattende arbeid i \xc3\xa5 sette festningen og de omkringliggende skansene i stand. Etter Kieltraktaten januar 1814 ble arbeidet kraftig p\xc3\xa5skyndet. Under felttoget i 1814 ble garnisonen forsterket med 6 kompanier fra S\xc3\xb8ndenfjeldske Dragonregiment, i alt 420 mann._NEWLINE_Ved kongelig ordre av 17. desember 1814 ble det bestemt at Christiansfjeld skulle nedlegges og skytset fraktes til Kongsvinger festning. Den 25. mars 1815 ble festningen besluttet evakuert. Ogs\xc3\xa5 denne gang ble bygningene fjernet og solgt, og etter hvert ble murene revet for \xc3\xa5 brukes til andre murer i omr\xc3\xa5det. Festningen kom aldri i kamp, og har aldri v\xc3\xa6rt beleiret.\n_START_SECTION_\nGarnison\n_START_PARAGRAPH_\nGarnisonens st\xc3\xb8rrelse har variert betydelig gjennom \xc3\xa5rene. I 1686 var besetningen 32 befal og menige. I 1716 var det 264 mann, men denne store besetningen m\xc3\xa5 sees i sammenheng med at det var midt under den store nordiske krig._NEWLINE_I perioden 1811-1814 var garnisonen i st\xc3\xb8rrelsesorden 25-35 mann.\n_START_SECTION_\nI ettertid\n_START_PARAGRAPH_\nFestningen har mange ganger i \xc3\xa5rene etterp\xc3\xa5 blitt benyttet i forbindelse med feiring av nasjonaldagen, hvor deler av arrangementet har blitt lagt til dette omr\xc3\xa5det. Det var under saluttering 17. mai 1840 at Elverums f\xc3\xb8rste ordf\xc3\xb8rer Hans \xc3\x98vergaard (1795\xe2\x80\x931840) ble drept._NEWLINE_I 1930-\xc3\xa5rene ble det satt i gang restaureringsarbeider ledet av kommuneingeni\xc3\xb8r Dahl. Omr\xc3\xa5det ble ryddet som parkomr\xc3\xa5de, og murene etter de forskjellige bygningene ble markert for \xc3\xa5 vise hvor de hadde st\xc3\xa5tt._NEWLINE_I 1964 ble kommunens vannt\xc3\xa5rn anlagt p\xc3\xa5 toppen av festningen, og restene etter det gamle t\xc3\xa5rnet ble revet._NEWLINE_I dag finner man tre bautaer p\xc3\xa5 Christiansfjeld, en for ordf\xc3\xb8rer \xc3\x98vergaard, en for falne 1808-1814 og en for falne 1940-1945.'